Klay Thompson
Klay Alexander Thompson američki je košarkaš. Od početka karijere 2011. igra u NBA ligi za Golden State Warriorse na poziciji beka šutera. Četverostruki je prvak NBA, pet puta učestvovao je na All-Star utakmici, dvaput je biran u najbolju treću petorku lige, a jednom u najbolju drugu odbrambenu petorku. S reprezentacijom je osvojio zlatne medalje na Svjetskom prvenstvu 2014. u Španiji i Olimpijskim igrama 2016. u Rio de Janeiru. Rekorder je NBA lige po broju pogođenih trica u jednoj utakmici (14). Sin je nekadašnjeg NBA košarkaša Mychala Thompsona. Tri sezone igrao je univerzitetsku košarku za Washington State Cougarse, koji su povukli iz upotrebe njegov dres s brojem 1. Na NBA draftu 2011. izabrali su ga Warriorsi kao 11. pik. Godine 2014. on i klupski kolega Stephen Curry postavili su tadašnji rekord NBA lige po broju pogođenih trica u sezoni za dvojicu saigrača (u zbiru 484), što im je donijelo nadimak Splash Brothers. Sljedeće godine doprinio je u osvajanju titule NBA prvaka, prve za Warriorse nakon 40 godina čekanja. Njegov doprinos bio je ključan i u osvajanju titula 2017. i 2018. U šestoj utakmici finala 2019. zadobio je povredu prednjeg križnog ligamenta, zbog koje je propustio cijelu sezonu 2019/20. Tokom oporavka od te povrede povrijedio je Ahilovu tetivu, pa je opet morao propustiti cijelu sezonu. Na parket se vratio u januaru 2022, nakon gotovo 31 mjeseca. Pomogao je Warriorsima da osvoje četvrtu titulu u osam sezona, s obzirom na to da su u finalu savladali Boston Celticse u šest utakmica.